ישנם 4 סוגי מעצר: מעצר בסמכות שוטר עד 24 שעות – החוק מסמיך שוטר לעצור אדם חשוד כדי למנוע סכנה לביטחון אדם או בטחון המדינה, כאשר אדם חשוד בעבירת אלימות במשפחה, עבירות סמים, או קיים חשש כי ימלט מהליכי משפט או חקירה. לאחר המעצר על השוטר להוביל את החשוד לתחנה, בפני הקצין הממונה שיחליט האם לשחררו או לעצור את החשוד לתקופה שלא תעלה על 24 שעות. אם הקצין הממונה החליט לעצור את החשוד, עליו להביאו בפני שופט (בית משפט שלום) בהקדם ולא יאוחר מ- 24 שעות. מעצר לצורך חקירה (מעצר ימים) – כאשר חשוד הובא בפני שופט לאחר שנעצר, תבקש המשטרה להאריך את מעצרו, וההחלטה על משך זמן המעצר תהיה נתונה בידי השופט. כדי שהמשטרה תוכל לבקש משופט להאריך מעצר– חייבת להיות להם עילת מעצר שבגינה ניתן להורות על המשך מעצרו של חשוד: חשש שאם החשוד ישוחרר – ישבש הליכי חקירה. חשש שאם החשוד ישוחרר – הוא עלול לסכן אדם אחר או את בטחון המדינה חשש שאם החשוד ישוחרר – הוא עלול להימלט או לברוח. פעולות חקירה שלא ניתן לבצע, אלא אם החשוד עצור.